Ego Johannes, dominus Tylecastri, notum facio omnibus presens scriptum inspecturis quod cum Guillermus domicellus, filius quondam Hugonis militis de Borbona, homo meus, moveret querimoniam adversus domum et fratres Morimundi super mutatione sedis molendini quod ejusdem dederat in elemosinam predictus Hugo miles, pater suus, quod molendinum situm est inter Borbonem et Willers, et super hoc quod dicti fratres construxerant fullonem sive batandum in insula que est ex altera parte aque juxta idem molendimum, tandem pacificatum est inter ipsos hoc modo, quod idem Guillermus vendidit dictis fratribus Morimundi quiquid ipse vel homines sui habebant in dicta insula in qua situs est fullo sive batandum, scilicet totas septem partes vel si quid amplius habere poterant in eadem, et similiter vendidit eisdem fratribus quicquid ipse vel homines sui habebant vel habere poterant in terra in qua modo situm est molendinum, et recepit a predictis fratribus pro hiis omnibus quindecim libras Stephaniensium. Et si quis ad usus predictos fratres super hiis omnibus moveret calumpniam vel querimoniam, predictus Guillermus debet eisdem garantiam portare. Laudaverunt hec omnia domina Margareta, uxor dicti Guillermi, Gerardus, Johannes et Vichardus, filii ejus. Similiter laudaverunt hoc omniam Walcherus et filius ejus Wiardus, Stephanus qui dictus est Guido, Humbertus filius Hugonis Vayrot, et Gerardus Li Hauboyrres, homines dicti Guillermi, qui in predicta insula partes habebant. Testes : Michael presbiter, Droco prepositus de Borbona, Martinus cordarius. Et ego predictus Johannes, dominus Tylecastri, cum predicta insula et sedes molendini et fullonis sive batandi de feodo meo moveant, hec omnia laudo et quicquid mei juris est in hiis omnibus totum predictis fratribus et predicte domui Morimundi in perpetum libere quito et concedo. In horum omnium testimonium, presens scriptum duxi sigilli mei testimonio roborandum Actum mense octobris, anno Domini millesimo CC° tricesimo nono.